Iż-żewġ poeżiji li xandart f'din il-ħarġa huma "Andrew Jħebb in-Nar" u "Inkontinenza." "Andrew Jħebb in-Nar" tipprova tirrakkonta l-mod kif tifel jissaħħar wara n-nar tal-art fil-Manikata. Hemm il-ħeġġa u l-vjolenza tan-nar, imma hemm il-kuluri jixegħlulu qalbu ħafna wara li jinħaraq kollox. "Inkontinenza" hija l-ewwel poeżija li ppubblikajt imnebbħa mill-mewt ta' missieri f'Ottubru tal-2010. Missieri ma jissemmiex imma għalija jinsab kullimkien f'din il-poeżija: fit-twelid tagħha, naħseb li kont bdejt niktibha ħdejh, u f'kull kelma li hemm fiha. L-isfida l-kbira tal-letteratura hija dejjem din, għalija: kif tirrakkonta dak li huwa tant ikbar mir-rakkont, mill-kliem? Fl-istess ħin, ir-realtà hija rakkont.